椒菊枕
作者：洪咨夔
朝代：宋

paragraphs: 矮檠矻初年，細字窘晚節。
天憐蠹書障，神授鴻寶訣。
金葩凉而嚴，丹寶溫以烈。
兩囊貯風露，半簪藉霜雪。
芬透頂𩕳爽，清祛腦脂熱。
夢魂寥廓遠，宇觀沆瀣澈。
雲開月更朗，電掣巖欲裂。
術妙刮膜金，功過刳蟆鐵。
聱牙讀楚詛，瑣尾窺越絕。
不憂幻景侵，且喜翳根滅。
頌花醉春溫，餐英飽秋潔。
塗屋兆蕃碩，飲潭進耆耋。
况茲芳澤聚，盡洗空華結。
夜氣存虛明，天光發昭晰。
須彌能微塵，渤澥或丘垤。
不直一笑粲，已判雙眥决。